Sag C-370/08

Data I/O GmbH

mod

Hauptzollamt Hannover, tidligere Bundesfinanzdirektion Südost

(anmodning om præjudiciel afgørelse indgivet af Bundesfinanzhof)

»Den fælles toldtarif – tarifering – kombineret nomenklatur – kapitel 84, bestemmelse 5 B – adapter, der indeholder en memory chip, og som er bestemt til at forbinde en automatisk programmeringsmaskine og elektroniske komponenter, der skal programmeres – pos. 8471, 8473 og 8536«

Sammendrag af dom

Fælles toldtarif – toldposition – adapter, der indeholder en memory chip, og som er bestemt til at forbinde en automatisk programmeringsmaskine og elektroniske komponenter, der skal programmeres

(Rådets forordning nr. 2658/87, bilag I; Kommissionens forordning nr. 1810/2004)

En adapter – hvis funktion er at etablere en elektrisk forbindelse mellem programmeringsmaskinen og de komponenter, der skal programmeres, samt at registrere programmeringsprocessen, der kan kaldes frem senere – opfylder betingelsen i bestemmelse 5 B, litra c), til kapitel 84 i den kombinerede nomenklatur indeholdt i bilag I til forordning nr. 2658/87 om told- og statistiknomenklaturen og den fælles toldtarif, som ændret ved forordning nr. 1810/2004, og skal tariferes i denne nomenklaturs pos. 8471 som en »enhed« til automatiske databehandlingsmaskiner, hvis dens hovedfunktion er at udføre databehandling. Hvis dette ikke er tilfældet, skal en sådan adapter tariferes i nævnte nomenklaturs pos. 8473 som en »del« eller et »tilbehør« til en maskine, såfremt adapteren er nødvendig for, at denne maskine kan fungere, henholdsvis er en udstyrsgenstand, som gør denne maskine egnet til udførelse af et bestemt arbejde, eller en anordning, med hvis hjælp der kan udføres et særligt arbejde i forbindelse med maskinens hovedfunktion, hvilket det tilkommer den nationale ret at undersøge. Hvis denne adapter ikke kan tariferes i en af de to ovennævnte positioner, skal den anses for et »apparat til at skabe forbindelse til eller i elektriske kredsløb« og henhører følgelig under den kombinerede nomenklaturs pos. 8536.

(jf. præmis 43-45 og domskonkl.)

DOMSTOLENS DOM (Anden Afdeling)

20. maj 2010 ( )

»Den fælles toldtarif – tarifering – kombineret nomenklatur – kapitel 84, bestemmelse 5 B – adapter, der indeholder en memory chip, og som er bestemt til at forbinde en automatisk programmeringsmaskine og elektroniske komponenter, der skal programmeres – pos. 8471, 8473 og 8536«

I sag C-370/08,

angående en anmodning om præjudiciel afgørelse i henhold til artikel 234 EF, indgivet af Bundesfinanzhof (Tyskland) ved afgørelse af 10. juni 2008, indgået til Domstolen den 13. august 2008, i sagen:

Data I/O GmbH

mod

Hauptzollamt Hannover, tidligere Bundesfinanzdirektion Südost,

har

DOMSTOLEN (Anden Afdeling)

sammensat af afdelingsformanden, J.N. Cunha Rodrigues, og dommerne P. Lindh, A. Rosas, U. Lõhmus (refererende dommer) og A. Arabadjiev,

generaladvokat: J. Mazák

justitssekretær: fuldmægtig B. Fülöp,

på grundlag af den skriftlige forhandling og efter retsmødet den 15. oktober 2009,

efter at der er afgivet indlæg af:

– Data I/O GmbH ved Rechtsanwältin A. Linscheid

– Hauptzollamt Hannover, tidligere Bundesfinanzdirektion Südost, ved J. Winterfeld, som befuldmægtiget

– Kommissionen for De Europæiske Fællesskaber ved L. Bouyon og B.-R. Killmann, som befuldmægtigede,

og idet Domstolen efter at have hørt generaladvokaten har besluttet, at sagen skal pådømmes uden forslag til afgørelse,

afsagt følgende

Dom

1 Anmodningen om præjudiciel afgørelse vedrører fortolkningen af bestemmelse 5 B til kapitel 84 i den kombinerede nomenklatur (herefter »KN«) indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif (EFT L 256, s. 1), som ændret ved Kommissionens forordning (EF) nr. 1810/2004 af 7. september 2004 (EUT L 327, s. 1).

2 Anmodningen er blevet fremsat i forbindelse med en tvist mellem Data I/O GmbH (herefter »Data I/O«) og Hauptzollamt Hannover (toldmyndigheden i Hannover), tidligere Bundesfinanzdirektion Südost, angående tariferingen af en adapter, der indeholder en memory chip, og som er bestemt til at forbinde en automatisk programmeringsmaskine og elektroniske komponenter, der skal programmeres.

Retsforskrifter

KN

3 Den internationale konvention om det harmoniserede varebeskrivelses- og varenomenklatursystem (herefter »HS«), indgået i Bruxelles den 14. juni 1983, og ændringsprotokollen hertil af 24. juni 1986 blev godkendt på Det Europæiske Økonomiske Fællesskabs vegne ved Rådets afgørelse 87/369/EØF af 7. april 1987 (EFT L 198, s. 1).

4 KN, som blev indført ved forordning nr. 2658/87, er baseret på HS, hvis positioner og sekscifrede underpositioner den gentager. Bilag I til denne forordning ajourføres af Kommissionen for De Europæiske Fællesskaber en gang om året. Kommissionen udstedte ved forordning nr. 1810/2004 en konsolideret udgave af KN, som var gældende fra den 1. januar 2005.

5 KN’s første del indeholder en række indledende bestemmelser. I første del, afsnit I, hvori de almindelige bestemmelser findes, er der under afsnit A med overskriften »Almindelige tariferingsbestemmelser vedrørende [KN]« (herefter »de almindelige bestemmelser«) fastsat følgende:

»Tariferingen af varer i [KN] sker efter følgende regler:

1. Overskrifter til afsnit, kapitler og underkapitler tjener alene til orientering; tariferingen skal ske med hjemmel i positionsteksterne og de til afsnit og kapitler knyttede bestemmelser samt, for så vidt det ikke strider mod de nævnte tekster og bestemmelser, efter nedenstående regler.

[…]

3. Såfremt varer ved anvendelse af ovennævnte punkt 2 b) eller af andre årsager kan henføres under to eller flere positioner, afgøres tariferingen efter følgende regler:

a) Den position, der har den mest specificerede varebeskrivelse, skal foretrækkes for positioner med en mere almindelig varebeskrivelse. Såfremt to eller flere positioner hver for sig kun nævner en del af de materialer, som indgår i blandinger eller sammensatte varer, eller en del af varer i sæt til detailsalg, betragtes disse positioner som lige specificerede for disse varer, selv om en af dem giver en mere fuldstændig eller præcis beskrivelse af varerne.

b) Når den foran under a) nævnte regel ikke kan anvendes ved tariferingen af blandinger eller sammensatte varer, bestående af forskellige materialer eller forskellige bestanddele, eller af varer i sæt til detailsalg, tariferes de pågældende varer, som om de bestod af det materiale eller den bestanddel, der er karaktergivende, for så vidt udøvelsen af et skøn herover forekommer mulig.

c) Når hverken den foran under a) eller den foran under b) angivne regel kan anvendes ved tariferingen, henføres varen under den position, som har det højeste nummer blandt de positioner, der i lige grad kan komme i betragtning.

[…]«

6 KN’s anden del indeholder bl.a. afsnit XVI, hvis indledende bestemmelser har følgende ordlyd:

»[…]

2. Medmindre andet følger af bestemmelse 1 til dette afsnit, bestemmelse 1 til kapitel 84 og bestemmelse 1 til kapitel 85, tariferes dele til maskiner (undtagen dele til varer henhørende under pos. 8484, 8544, 8545, 8546 og 8547) efter følgende regler:

a) Dele, der i sig selv er varer henhørende under en position i kapitel 84 eller 85 (undtagen pos. 8409, 8431, 8448, 8466, 8473, 8485, 8503, 8522, 8529, 8538 og 8548), tariferes i den pågældende position.

[…]

3. Når andet ikke er bestemt, tariferes kombinerede maskiner, der består af to eller flere maskiner, der er sammenbygget til en enhed, samt andre maskiner, der er indrettet til at udføre to eller flere funktioner (komplementære eller alternative), efter den pågældende kombinations eller maskines hovedfunktion.

4. Såfremt en maskine (eller en kombination af maskiner) består af særskilte enheder (enten adskilte eller indbyrdes forbundne med rørsystemer, drivremme, elektriske ledninger eller på anden måde), som er bestemt til sammen at udføre en klart defineret funktion, som er beskrevet i en af positionerne i kapitel 84 eller kapitel 85, tariferes det hele i den position, som omfatter denne funktion.

5. Ved betegnelsen »maskiner« forstås i foranstående bestemmelser alle maskiner, apparater, redskaber, udstyr og tilbehør, der er nævnt i en af positionerne i kapitel 84 eller 85.«

7 Afsnit XVI omfatter kapitel 84, der navnlig vedrører atomreaktorer, kedler, maskiner og apparater samt mekaniske redskaber og dele dertil.

8 Bestemmelse 5 til kapitel 84 i KN fastsætter:

»[…]

B. Automatiske databehandlingsmaskiner kan foreligge som anlæg bestående af et varierende antal selvstændige enheder. Under forbehold af litra E) nedenfor skal en enhed anses for en del af et komplet anlæg, såfremt den opfylder alle de følgende betingelser:

a) den anvendes udelukkende eller hovedsagelig i forbindelse med et automatisk databehandlingsanlæg

b) den kan tilsluttes centralenheden enten direkte eller gennem en eller flere enheder

og

c) den kan modtage eller aflevere data i en form (koder eller signaler), der kan anvendes af anlægget.

C. Enheder, der foreligger særskilt, til automatiske databehandlingsanlæg tariferes i pos. 8471.

[...]

E. Maskiner, der udfører en selvstændig funktion, bortset fra databehandling, og som er sammenbygget eller forbundet med en automatisk databehandlingsmaskine, tariferes i positionen for den pågældende arbejdsfunktion eller, hvis en sådan ikke findes, i en relevant opsamlingsposition.«

9 Følgende positioner og underpositioner i KN’s kapitel 84 er relevante i hovedsagen:

»8471 Automatiske databehandlingsmaskiner og enheder dertil; magnetiske og optiske læsere, maskiner til overførsel af data til datamedier i kodet form samt maskiner til bearbejdning af sådanne data, ikke andetsteds tariferet:

[…]

8473 Dele og tilbehør (undtagen beskyttelsesovertræk, transportkasser og lign.), som udelukkende eller hovedsagelig anvendes til maskiner og apparater henhørende under pos. 8469-8472:

[…]

8473 30 – Dele og tilbehør til maskiner henhørende under pos. 8471

8473 30 10 – – Sammensatte elektroniske komponenter

[…]

8473 30 90 – – Andre varer«

10 KN’s anden del, afsnit XVI, omfatter desuden kapitel 85 vedrørende elektriske maskiner og apparater, elektrisk materiel samt dele dertil; lydoptagere og lydgengivere samt billed- og lydoptagere og billed- og lydgengivere til fjernsyn samt dele og tilbehør dertil. Dette kapitel 85 indeholder bl.a. følgende positioner og underpositioner:

»8536 Elektriske apparater til at slutte, afbryde eller beskytte elektriske kredsløb og til at skabe forbindelse til eller i elektriske kredsløb (f.eks. afbrydere, relæer, sikringer, overspændingsbeskyttere, stikpropper og ‑dåser, lampefatninger og forgreningsdåser), til driftsspænding 1 000 volt og derunder:

[…]

8536 90 – Andre apparater

[…]

8536 90 85 – – Andre varer«

11 Da omstændighederne i hovedsagen fandt sted, var den gældende toldsats ved indførsel af varer tariferet i underposition 8536 90 85 på 2,3%, hvorimod apparater henhørende under pos. 8471 og 8473 var fritaget for toldafgift.

De forklarende bemærkninger til HS

12 Toldsamarbejdsrådet – nu Verdenstoldorganisationen – godkender på de betingelser, der er fastsat i artikel 8 i den internationale konvention om det harmoniserede varebeskrivelses- og varenomenklatursystem, de forklarende bemærkninger og de tariferingsudtalelser, som vedtages af HS-udvalget.

13 De forklarende bemærkninger til pos. 8471 i HS har følgende ordlyd:

»I. – Automatiske databehandlingsmaskiner og enheder dertil

Databehandling er behandling af informationer af enhver art i forud fastlagte, logiske rækkefølger med henblik på anvendelse til et eller flere specielle formål.

[...]

D. – Særskilt foreliggende enheder

Positionen omfatter endvidere særskilt foreliggende enheder til databehandlingsanlæg. De kan være i form af enheder i eget kabinet eller i form af enheder, der ikke har eget kabinet og som er konstrueret til indsætning i en maskine (f.eks. montering på hovedkortet i en centralenhed). […]

[…]

Et apparat kan kun tariferes i denne position som en del af et komplet automatisk databehandlingsanlæg, hvis det:

1º) udfører databehandling

2º) opfylder kriterierne anført i bestemmelse 5 B til dette kapitel og i indledningen til nævnte bestemmelse, og

3º) ikke er undtaget i henhold til bestemmelse 5 E til dette kapitel.

[…]

Foruden centralenheder og indlæse- og udlæseenheder kan nævnes følgende eksempler på særskilt foreliggende enheder:

[…]

4) Styre- og tilslutningsenheder (adapterenheder), som f.eks. udgør forbindelsen fra centralenheden til andre digitalmaskiner eller til grupper af indlæse- og udlæseenheder, der kan være enheder med dataskærm, fjernbetjeningsterminaler etc.

[…] Denne gruppe omfatter kanalforbindelsesadaptere, som anvendes til at forbinde to digitalanlæg med hinanden (f.eks. to lokale datanet).

[…]

II. – Magnetiske og optiske læsere, maskiner til overførsel af data til datamedier i kodet form samt maskiner til bearbejdning af sådanne data, ikke andetsteds tariferet

[…]

B. – Maskiner til overførsel af data til datamedier i kodet form

[...]

4) Maskiner til overførsel af faste programmer til integrerede kredsløb (programmeringsmaskiner). Maskinerne er konstrueret til at overføre – i kodet form – data fra programmeringsmaskiners indre hukommelse til integrerede kredsløb. Maskinerne brænder oplysningerne på et eller flere integrerede kredsløb, idet de anvender forskellige teknikker afhængig af, hvilken type programmerbare kredsløb der anvendes.

Visse programmeringsmaskiner har en supplerende egenskab i form af en såkaldt efterligner, som giver brugeren mulighed for at efterligne resultatet af programmeringen, før programmet bliver overført til det integrerede kredsløb.

[...]

Dele og tilbehør

Under iagttagelse af de almindelige regler for tariferingen af dele […] tariferes dele og tilbehør til de her omhandlede maskiner i pos. 84.73.«

14 De forklarende bemærkninger til pos. 8473 i HS, der omfatter dele og tilbehør (undtagen beskyttelsesovertræk, transportkasser og lign.), som udelukkende eller hovedsagelig anvendes til maskiner og apparater henhørende under pos. 8469-8472, er affattet således:

»[...]

Under iagttagelse af de almindelige regler for tariferingen af dele (jf. Almindelige bemærkninger til dette afsnit) omfatter denne position dele og tilbehør, der udelukkende eller hovedsagelig er anvendelige til maskiner og apparater, der hører under [pos. 84.69-84.72].

Denne position omfatter dele eller tilbehør, der kan bestå enten af udskiftelige udstyrsgenstande, som gør maskinerne eller apparaterne, hvori de anbringes, egnede til udførelse af et bestemt arbejde, eller af anordninger, bestemt til at øge en maskines anvendelsesmuligheder, eller med hvis hjælp der kan udføres et særligt arbejde i forbindelse med maskinens eller apparatets hovedfunktion.

Positionen omfatter bl.a.:

[…]

9) Elektroniske hukommelsesmoduler (f.eks. SIMMs (Single In-line Memory Modules) og DIMMs (Dual In-line Memory Modules), der er egnet til udelukkende eller hovedsagelig anvendelse i automatiske databehandlingsmaskiner, ikke bestående af diskrete komponenter, som defineret i bestemmelse [5 B, litra c,] til kapitel 85 og ikke med egen selvstændig funktion.

[…]«

15 De forklarende bemærkninger til HS’ kapitel 85, hvis del A har overskriften »Kapitlets vareområde« og er indeholdt i de almindelige bemærkninger, lyder således:

»Dette kapitel omfatter alle elektriske maskiner og apparater samt alt elektrisk materiel, bortset fra:

a) Maskiner og apparater af de arter, som omfattes af kapitel 84, selv om de er elektriske […]«

16 De forklarende bemærkninger til pos. 8536 i HS, der omfatter elektriske apparater til at slutte, afbryde eller beskytte elektriske kredsløb og til at skabe forbindelse til eller i elektriske kredsløb (f.eks. afbrydere, relæer, sikringer, overspændingsbeskyttere, stikpropper og ‑dåser, lampefatninger og […] forgreningsdåser), til driftsspænding 1 000 volt og derunder, bestemmer:

»[…]

Positionen omfatter elektriske apparater til driftsspændinger på 1 000 volt og derunder, som normalt anvendes i boliger eller industrielt udstyr. Pos. 85.35 omfatter under alle omstændigheder […] apparater, beregnet til driftsspændinger på 1 000 volt og derover.

Positionen omfatter:

[...]

III. – Apparater til at skabe forbindelse til eller i elektriske kredsløb

Disse apparater anvendes til at forbinde de forskellige komponenter i et elektrisk kredsløb. Herunder hører bl.a.:

A) Stikpropper, stikdåser og andre kontakter, der anvendes til at forbinde en løs ledning eller et apparat med en fast installation. […]«

Tvisten i hovedsagen og de præjudicielle spørgsmål

17 I juli 2005 anmodede Data I/O Bundesfinanzdirektion Südost om meddelelse af en bindende tariferingsoplysning for en »adapter til programmeringsapparat PA T009«, der skulle indføres fra USA.

18 Det fremgår af forelæggelsesafgørelsen, at den omhandlede adapter muliggør programmering af lager- og logikkomponenter. Den etablerer en forbindelse mellem programmeringsmaskinen og de elektroniske komponenter, der skal programmeres, hvilket muliggør dataoverførsel fra programmeringsmaskinen til sådanne komponenter, som på grund af deres forskellige former og elektriske kontakter ikke kan tilsluttes programmeringsmaskinen direkte. Adapteren består af en trykt kredsløbsplade forsynet med diskrete kondensatorer i form af et almindeligt indstikskort, hvorpå der er monteret fire sokler med integrerede kontakter. Den indeholder desuden en memory chip, som er placeret på adapterkortet, og som fastholder programmeringsprocessen ved at registrere programmeringens fremadskriden, og hvorfra denne proces kan genfremkaldes.

19 Den bindende tariferingsoplysning, som blev udstedt den 27. juli 2005, tariferede varen i KN-underposition 8536 90 85. Efter en resultatløs klagesag anlagde Data I/O sag for Finanzgericht München til prøvelse af den bindende tariferingsoplysning og med påstand om tarifering af varen i KN-pos. 8471, subsidiært KN-pos. 8473. Finanzgericht gav i sin dom ikke Data I/O medhold.

20 Data I/O iværksatte revisionsanke til prøvelse af denne dom for den forelæggende ret, der har rejst spørgsmål om, hvorvidt den omhandlede adapter, henset til de gældende regler, ikke snarere burde tariferes i KN-pos. 8471.

21 På denne baggrund har Bundesfinanzhof besluttet at udsætte sagen og forelægge Domstolen følgende præjudicielle spørgsmål:

»1) Skal bestemmelse 5 B til kapitel 84 i [KN] fortolkes således, at en elektrisk adapter, som er bestemt til at etablere en elektrisk forbindelse mellem en automatisk programmeringsmaskine og elektroniske komponenter, der skal programmeres, kan tariferes i [KN-pos.] 8471 […]?

2) Såfremt dette spørgsmål besvares benægtende, skal førnævnte adapter da tariferes i [KN-pos.] 8471, når den indeholder en memory chip, hvori programmeringsprocessen fastholdes, og hvorfra denne proces kan fremkaldes?«

Om de præjudicielle spørgsmål

Indledende bemærkninger

22 Indledningsvis bemærkes, at anmodningen om præjudiciel afgørelse ikke nærmere angiver, om funktionen som elektrisk forbindelse mellem programmeringsmaskinen og de komponenter, der skal programmeres, er den eneste funktion af den i hovedsagen omhandlede adapter, eller om registreringen af programmeringsprocessen, der kan kaldes frem senere, skal anses for en supplerende funktion, der er forskellig fra funktionen som elektrisk forbindelse. Det fremgår heller ikke af de til Domstolen indleverede sagsakter, om memory chippen kan anvendes, uden at adapteren forbindes til programmeringsmaskinen.

23 Som den forelæggende ret selv har anført, fremgår det af bestemmelse 3 til afsnit XVI i KN, at kombinerede maskiner, der består af to eller flere maskiner, der er sammenbygget til en enhed, samt andre maskiner, der er indrettet til at udføre to eller flere funktioner, tariferes efter den pågældende kombinations eller maskines hovedfunktion. Desuden følger det af bestemmelse 4 til samme afsnit, at såfremt en maskine eller en kombination af maskiner består af særskilte enheder, som er bestemt til sammen at udføre en klart defineret funktion, tariferes det hele i den position, som omfatter denne funktion.

24 Det bemærkes herved, at når Domstolen er forelagt en anmodning om præjudiciel afgørelse vedrørende tarifering, er dens opgave i højere grad at oplyse den nationale ret om de kriterier, ved anvendelse af hvilke retten er i stand til at tarifere de pågældende produkter korrekt i KN, end selv at foretage denne tarifering, så meget desto mere som Domstolen ikke nødvendigvis er i besiddelse af alle de hertil nødvendige oplysninger. Den nationale ret er således under alle omstændigheder bedre i stand til at foretage tariferingen. Med henblik på at give den nationale ret et hensigtsmæssigt svar kan Domstolen imidlertid som led i samarbejdet med de nationale domstole give denne alle de oplysninger, som den finder nødvendige (jf. bl.a. dom af 16.7.2009, sag C-56/08, Pärlitigu, endnu ikke trykt i Samling af Afgørelser, præmis 23 og den deri nævnte retspraksis).

25 I den sag, som verserer for den forelæggende ret, skal retten dels afgøre, om den i hovedsagen omhandlede adapter udgør en kombineret maskine eller en maskine bestående af flere enheder, som er bestemt til at udføre en klart defineret funktion eller flere forskellige funktioner. Dels skal den forelæggende ret i givet fald afgøre, hvilken der er denne adapters hovedfunktion, for dernæst at tarifere nævnte adapter i forhold til denne funktion og under hensyntagen til de af Domstolen fastlagte kriterier.

Realiteten

26 Med de to spørgsmål, som behandles samlet, ønsker den forelæggende ret nærmere bestemt oplyst, om en adapter som den, der er omhandlet i hovedsagen – hvis funktion er at etablere en elektrisk forbindelse mellem programmeringsmaskinen og de komponenter, der skal programmeres, samt at registrere programmeringsprocessen, der kan kaldes frem senere – udgør en »enhed« til en automatisk databehandlingsmaskine i den forstand, hvori udtrykket er anvendt i bestemmelse 5 B til kapitel 84 i KN, og derfor henhører under KN-pos. 8471.

27 Data I/O har anført, at den i hovedsagen omhandlede adapter tjener til at forbinde den automatiske databehandlingsmaskine med den elektroniske komponent, der skal programmeres, og således muliggør dataoverførsel fra maskinen til komponenten. Desuden er adapteren i stand til at videreoverføre disse data og gemme dem, således at nævnte maskine kan udføre programmeringen. Derfor skal varen ifølge Data I/O tariferes under KN-pos. 8471.

28 Heroverfor har Kommissionen med henvisning til de forklarende bemærkninger til HS gjort gældende, at en vare kun kan anses for en enhed til en automatisk databehandlingsmaskine, som tariferes i KN-pos. 8471, når varen også selv udfører en databehandlingsfunktion. Da den i hovedsagen omhandlede adapter ikke har en sådan funktion, henhører den ikke under denne position. Da adapteren imidlertid indeholder en memory chip, så den på et senere tidspunkt også kan kalde programmeringsprocessen frem, påhviler det den forelæggende ret at afgøre, om registreringen og genfremkaldelsen af data udgør en sådan databehandlingsfunktion eller ej.

29 Indledningsvis henvises til Domstolens faste praksis, hvorefter det af såvel retssikkerheds- som kontroltekniske hensyn følger, at det afgørende kriterium for tarifering af varer normalt vil være disses objektive karakteristika og egenskaber som beskrevet i den enkelte KN-position og bestemmelserne til KN’s afsnit og kapitler (jf. bl.a. dom af 18.7.2007, sag C-142/06, Olicom, Sml. I, s. 6675, præmis 16, og af 19.2.2009, sag C-376/07, Kamino International Logistics, Sml. I, s. 1167, præmis 31).

30 De forklarende bemærkninger til KN, der er udarbejdet af Kommissionen, og de forklarende bemærkninger, der er udarbejdet inden for rammerne af Verdenstoldorganisationen for så vidt angår HS, indeholder vigtige, om end ikke bindende, bidrag til fortolkningen af de forskellige toldpositioner (dom af 26.10.2006, sag C-250/05, Turbon International, Sml. I, s. 10531, præmis 16, og af 18.6.2009, sag C-173/08, Kloosterboer Services, endnu ikke trykt i Samling af Afgørelser, præmis 25).

31 Hvad navnlig angår KN-pos. 8471 fremgår det af bestemmelse 5 B til kapitel 84 i KN, at, med forbehold af bestemmelse 5 E til samme kapitel, skal et apparat for at blive tariferet i denne position som en enhed til en automatisk databehandlingsmaskine opfylde de tre kumulative betingelser anført i litra a)-c), i nævnte bestemmelse 5 B, dvs. for det første skal det anvendes udelukkende eller hovedsageligt i forbindelse med et automatisk databehandlingsanlæg, for det andet skal det kunne tilsluttes centralenheden direkte eller indirekte, og for det tredje skal det kunne modtage eller aflevere data i en form, der kan anvendes af anlægget.

32 På baggrund af Finanzgericht Münchens konstateringer anser den forelæggende ret det for godtgjort, at den i hovedsagen omhandlede adapter opfylder de to første af de ovennævnte betingelser. Retten har endvidere præciseret, at adapteren ikke har en selvstændig funktion, som den vil kunne udføre uafhængigt af en automatisk databehandlingsmaskine, jf. den nævnte bestemmelse 5 E. Den forelæggende ret rejser dog det spørgsmål, om adapteren opfylder betingelsen i bestemmelse 5 B, litra c), til nævnte kapitel 84 for at kunne anses for en enhed til en automatisk databehandlingsmaskine, nemlig om den »kan modtage eller aflevere data i en form (koder eller signaler), der kan anvendes af anlægget.«

33 Det må konstateres, at KN ikke indeholder nærmere angivelser af, hvordan formuleringen »[evne] til at modtage eller aflevere data i en form (koder eller signaler), der kan anvendes af anlægget« skal forstås.

34 Derimod fremgår det specifikt af kapitel I, del D, i de forklarende bemærkninger til HS vedrørende KN-pos. 8471, at en vare ifølge del D, ottende afsnit, nr. 1), kun kan anses for en enhed til en automatisk databehandlingsmaskine og tariferes under pos. 8471, når den også »udfører databehandling«.

35 Hvad angår begrebet »databehandling« fastsættes det dels i første afsnit i nævnte kapitel I, at dette er behandling af informationer af enhver art i forud fastlagte, logiske rækkefølger med henblik på anvendelse til et eller flere specielle formål. Dels fremgår det både af nævnte forklarende bemærknings generelle opbygning og den sammenhæng, hvori denne indgår, at dette begreb skal forstås således, at det normalt indebærer en anvendelse af de pågældende data, f.eks. i form af registrering, ændring, opbevaring, konvertering eller redigering heraf.

36 Det følger heraf, at den i hovedsagen omhandlede adapter, der bl.a. har den funktion at registrere og gemme data ved hjælp af en memory chip, opfylder den i bestemmelse 5 B, litra c), til kapitel 84 i KN nævnte betingelse, for så vidt som den udfører databehandling.

37 Såfremt den forelæggende ret efter den vurdering, den skal foretage i medfør af denne doms præmis 25, når til det resultat, at registreringsfunktionen udgør hovedfunktionen hos den adapter, der er omhandlet i den for retten verserende tvist, må adapteren således antages at skulle tariferes i KN-pos. 8471 som en »enhed« til automatiske databehandlingsmaskiner.

38 Et dette ikke tilfældet, tilkommer det den forelæggende ret at undersøge, om adapteren kan anses for en »del« eller et »tilbehør« til en automatisk databehandlingsmaskine og skal tariferes i KN-pos. 8473 i overensstemmelse med Data I/O’s subsidiære påstand, eller for et »apparat […] til at skabe forbindelse til eller i elektriske kredsløb«, der skal tariferes i KN-pos. 8536, således som Hauptzollamt Hannover og Kommissionen har gjort gældende.

39 Med henblik på at give den forelæggende ret et brugbart svar må det præciseres, på hvilke betingelser en vare kan tariferes i disse to positioner.

40 For det første fremgår det af Domstolens praksis, at udtrykket »del« i den forstand, hvori udtrykket er anvendt i KN-pos. 8473, forudsætter, at der er en helhed, som ikke kan fungere uden delen (Kloosterboer Services-dommen, præmis 27 og den deri nævnte retspraksis).

41 Hvad for det andet angår begrebet »tilbehør« fremgår det af de forklarende bemærkninger til HS vedrørende pos. 8473, at »[d]enne position omfatter […] tilbehør, der kan bestå enten af udskiftelige udstyrsgenstande, som gør maskinerne eller apparaterne, hvori de anbringes, egnede til udførelse af et bestemt arbejde, eller af anordninger, bestemt til at øge en maskines anvendelsesmuligheder, eller med hvis hjælp der kan udføres et særligt arbejde i forbindelse med maskinens […] hovedfunktion«. Denne forklarende bemærkning sigter bl.a. til »elektroniske hukommelsesmoduler […], der er egnet til udelukkende eller hovedsagelig anvendelse i automatiske databehandlingsmaskiner, ikke bestående af diskrete komponenter«.

42 Det tilkommer den forelæggende ret at afgøre, om den i hovedsagen omhandlede adapter er nødvendig for, at programmeringsmaskinen kan fungere, eller om den er en udstyrsgenstand, som gør denne maskine egnet til udførelse af et bestemt arbejde, eller en anordning, med hvis hjælp der kan udføres et særligt arbejde i forbindelse med maskinens hovedfunktion.

43 Det er alene, såfremt nævnte adapter hverken kan tariferes i pos. 8471 eller i pos. 8473 i KN, at den skal anses for et »apparat til at skabe forbindelse til eller i elektriske kredsløb« og følgelig henhører under denne nomenklaturs pos. 8536, som efter sin ordlyd bl.a. omfatter »apparater til at skabe forbindelse til eller i elektriske kredsløb«.

44 Det fremgår således af de forklarende bemærkninger til HS vedrørende kapitel 85 til KN, at dette kapitel ifølge bemærkningernes del A, første afsnit, »omfatter alle elektriske maskiner og apparater samt alt elektrisk materiel, bortset fra […] [m]askiner og apparater af de arter, som omfattes af kapitel 84, selv om de er elektriske«. Derfor kan den i hovedsagen omhandlede adapter kun tariferes i den kombinerede nomenklaturs pos. 8536, hvis den ikke henhører under dennes pos. 8471 eller 8473.

45 Herefter skal de forelagte spørgsmål besvares med, at en adapter som den, der er omhandlet i hovedsagen – hvis funktion er at etablere en elektrisk forbindelse mellem programmeringsmaskinen og de komponenter, der skal programmeres, samt at registrere programmeringsprocessen, der kan kaldes frem senere – opfylder den i bestemmelse 5 B, litra c), til kapitel 84 i KN nævnte betingelse og skal tariferes i den kombinerede nomenklaturs pos. 8471 som en »enhed« til automatiske databehandlingsmaskiner, hvis dens hovedfunktion er at udføre databehandling. Hvis dette ikke er tilfældet, skal en sådan adapter tariferes i nævnte nomenklaturs pos. 8473 som en »del« eller et »tilbehør« til en maskine, såfremt adapteren er nødvendig for, at denne maskine kan fungere, henholdsvis er en udstyrsgenstand, som gør denne maskine egnet til udførelse af et bestemt arbejde, eller en anordning, med hvis hjælp der kan udføres et særligt arbejde i forbindelse med maskinens hovedfunktion, hvilket det tilkommer den forelæggende ret at undersøge. Hvis nævnte adapter ikke kan tariferes i en af de to ovennævnte positioner, skal den anses for et »apparat til at skabe forbindelse til eller i elektriske kredsløb« og henhører følgelig under KN-pos. 8536.

Sagens omkostninger

46 Da sagens behandling i forhold til hovedsagens parter udgør et led i den sag, der verserer for den forelæggende ret, tilkommer det denne at træffe afgørelse om sagens omkostninger. Bortset fra nævnte parters udgifter kan de udgifter, som er afholdt i forbindelse med afgivelse af indlæg for Domstolen, ikke erstattes.

På grundlag af disse præmisser kender Domstolen (Anden Afdeling) for ret:

En adapter som den, der er omhandlet i hovedsagen – hvis funktion er at etablere en elektrisk forbindelse mellem programmeringsmaskinen og de komponenter, der skal programmeres, samt at registrere programmeringsprocessen, der kan kaldes frem senere – opfylder betingelsen i bestemmelse 5 B, litra c), til kapitel 84 i den kombinerede nomenklatur indeholdt i bilag I til Rådets forordning (EØF) nr. 2658/87 af 23. juli 1987 om told- og statistiknomenklaturen og Den Fælles Toldtarif, som ændret ved Kommissionens forordning (EF) nr. 1810/2004 af 7. september 2004, og skal tariferes i denne nomenklaturs pos. 8471 som en »enhed« til automatiske databehandlingsmaskiner, hvis dens hovedfunktion er at udføre databehandling. Hvis dette ikke er tilfældet, skal en sådan adapter tariferes i nævnte nomenklaturs pos. 8473 som en »del« eller et »tilbehør« til en maskine, såfremt adapteren er nødvendig for, at denne maskine kan fungere, henholdsvis er en udstyrsgenstand, som gør denne maskine egnet til udførelse af et bestemt arbejde, eller en anordning, med hvis hjælp der kan udføres et særligt arbejde i forbindelse med maskinens hovedfunktion, hvilket det tilkommer den forelæggende ret at undersøge. Hvis nævnte adapter ikke kan tariferes i en af de to ovennævnte positioner, skal den anses for et »apparat til at skabe forbindelse til eller i elektriske kredsløb« og henhører følgelig under den kombinerede nomenklaturs pos. 8536.

Underskrifter